Folketing
2004-04-20

Jeg vil godt fortsætte med screeningen. Nu har vi jo snakket meget om det, og jeg vil gerne høre, om hr. Bent Bøgsted ved, hvordan det værktøj i virkeligheden kommer til at se ud. Jeg læste lovforslaget med stor interesse for at se det. Nu har vi talt meget om, hvad det besøg egentlig kommer til at indebære, som skal være altafgørende for, om en virksomhed fortsat skal være omfattet af BST-pligt osv. Det spørger jeg om for at høre, hvordan det vil blive muligt at få værktøjet til at skille dårlige og gode virksomheder. Så vil jeg også gerne høre, hvad hr. Bent Bøgsted synes om, at den afgørelse, som man så træffer, ikke kan ankes. Når Arbejdstilsynet har været på screeningsbesøg og f.eks. beslutter, at det er godt, at der ingen problemer er med arbejdsmiljøet, så kan den afgørelse ikke ankes. Hvad mener hr. Bent Bøgsted? Er det en god idé, når alle øvrige afgørelser fra Arbejdstilsynet jo kan ankes af både arbejdsgiver og arbejdstager?